Definisjoner

Sikkerhet

Med sikkerhet menes i dette dokumentet sikring – Sikkerhet mot uønskede hendelser som er resultat av overlegg og planlegging (definisjonen er hentet fra NOU2000:24 – Et sårbart samfunn).

Operativt sikkerhetsansvar

Det operative sikkerhetsansvaret innebærer å tilsikre at alle tekniske sikkerhetstiltak fungerer som de skal, sikre at tilfredsstillende prosedyrer for respons på sikkerhetsalarmer og andre anmodninger om assistanse er utarbeidet, og at de etterleves.

Overordnede mål

Helse Bergens visjon er å fremme helse og livskvalitet. Sikkerhetsarbeidet i foretaket skal understøtte denne visjonen. Dette gjør vi gjennom følgende overordnede mål:

Vårt sykehus skal være åpent; Pasienter, besøkende, ansatte og studenter skal oppleve helseforetakets sykehus og -avdelinger som tilgjengelige når behovet er til stede.

Pasienter, besøkende, ansatte og studenter skal oppleve sikkerhet for egne verdier og egen person.

Helseforetakets bygg, eide og leide og øvrige verdier skal sikres mot uønskede hendelser.

Begrensninger

Ønsket om tilgjengelighet til sykehuset eller sykehusets avdelinger må vike for gjeldende lover og forskrifter og/eller medisinskfaglige vurderinger.

Ansvar og roller

Foretakets daglige leder – administrerende direktør – har det overordnede ansvar for sikkerheten og sikkerhetsarbeidet i foretaket. For øvrig følger ansvaret for sikkerheten linjen.

Den enkelte linjeleders ansvar:

Sørge for at gjeldende instrukser, herunder bedriftens sikkerhetsinstrukser, blir gjort kjent for og fulgt av avdelingens medarbeidere.

Sørge for at sikkerhetsmessige forhold knyttet til arbeidsoppgaver blir innarbeidet i den enkeltes arbeidsinstruks.

Løpende vurdere de sikkerhetsmessige forhold i avdelingen og fremme forslag til forbedring.

Den enkelte medarbeiders ansvar:

Sette seg inn i de sikkerhetsbestemmelser som gjelder på foretaksnivå og på egen arbeidsplass, og følge disse.

Rette seg etter de sikkerhetstiltak som følger av vedkommendes arbeidsinstruks.

Rapportere sikkerhetsmessige uregelmessigheter til nærmeste leder.

Fremme forslag til bedring av sikkerheten.

Det operative sikkerhetsansvaret er, med unntak for Voss sjukehus, delegert til Hospitaldrift Sikkerhet.

Et åpent og sikkert sykehus

For å nå våre overordnede mål, må vi implementere tekniske, organisatoriske og operasjonelle løsninger som effektivt forebygger og bidrar til å oppklare lovbrudd, og samtidig utvikle kultur og holdninger som fremmer sikkerheten.

De viktigste operasjonelle sikringstiltakene vil være:

Adgangskontroll

De deler av bygningsmassen der pasienter og besøkende ikke har et definert behov for tilgang, skal sikres mot slik tilgang. Sikring kan gjøres ved bruk av fysiske nøkler eller elektronisk adgangskontroll. Studenters og ansattes adgang til adgangskontrollerte områder reguleres av deres behov for slik adgang.

Adgang til foretakets bygningsmasse skal som et minimum være underlagt kontroll mellom kl. 2300 og kl. 0600. Kontrollert adgang til bygninger tilpasses ellers behovet i hvert enkelt tilfelle. Adgangskontrolltiltak må ikke være i konflikt med gjeldende lover og forskrifter om brann og brannvern.

Alarmer og alarmovervåking

Helseforetaket kan benytte alarmer der dette anses nødvendig for å forebygge innbrudd, hærverk og andre uønskede hendelser.

Kameraovervåking

Helseforetaket kan benytte kameraovervåking der dette anses nødvendig for å forebygge og/eller oppklare straffbare forhold. All bruk av kameraovervåking skal skje i henhold til gjeldende lover og forskrifter.

Vektertjenester

Helseforetaket kan benytte ulike typer vektertjenester der dette anses nødvendig for å forebygge og/eller begrense konsekvensen av uønskede hendelser.